रोहतक. पीजीआई के वार्ड नंबर 10 में कई दिन से उपचाराधीन एक छात्रा ने मंगलवार को दम तोड़ दिया। मौत से दो दिन पहले उसने पिता से अपनी अंतिम इच्छा बताई कि उसकी आंखों से किसी और की जिंदगी रोशन हो सके, इसके लिए उन्हें दान कर देना। पिता ने बेटी की इच्छा को पूरा करते हुए उसकी आंखें पीजीआईएमएस के नेत्र विभाग को दान कर दी।
इतना ही नहीं पिता ने और भी लोगों से नेत्र दान की अपील की। पांच माह पहले इसी गांव की एक बुजुर्ग महिला ने मरते वक्त अपनी अांखें दान की थीं।
बेटी की इच्छा सुन भर आई थीं आंखें
दरअसल, पहरावर निवासी दीक्षा को किडनी में संक्रमण की शिकायत थी। लालनाथ हिंदू कॉलेज में बीए फाइनल इयर की छात्रा को उसके पिता कैलाश उर्फ राजू पीजीआई लेकर आए। यहां वार्ड नंबर 10 में दीक्षा को भर्ती कराया गया। पिता कैलाश ने बताया कि दो दिन पहले दीक्षा ने अपने मन की बात रखते हुए कहा था कि उसकी मौत होने पर आंखें दान कर दी जाएं। उस वक्त कैलाश की आंखें नम हो गईं। बेटी के मुंह से मौत की बात सुन पिता दुखी हुए, लेकिन नियति को कौन बदल सकता है, दीक्षा ने मंगलवार को दम तोड़ दिया। कैलाश ने लोगों से अपील की है कि ज्यादा से ज्यादा संख्या में लोग आगे आकर नेत्रदान करें, ताकि जरूरतमंद लोगों के जीवन में रोशनी लाई जा सके।
दो बुजुर्गों के नेत्रदान
नेत्रदान महाअभियान के तहत मंगलवार को जनसेवा संस्थान आश्रम में रहने वाले 70 वर्षीय दीपो के नेत्रदान किए गए। उनके निधन पर स्वामी परम चैतन्य की प्रेरणा से आंखें समय रहते दान करवाई गईं। वहीं, अशोक गुप्ता के प्रयास से मॉडल टाउन निवासी 75 वर्षीय रामप्रकाश हुडिया की आंखें आई बैंक पीजीआईएमएस में दान करवाई गई।
hin_Deva hin_Deva hin_Deva hin_Deva hin_Deva hin_Deva